钦定古今图书集成/明伦汇编/官常典/第800卷 > 卢安世
## 钦定古今图书集成/明伦汇编/官常典/第800卷 > 卢安世

按《明外史》本传：“安世，贵州赤水卫人。万历四十年举于乡，为富顺教谕。天启初，奢崇明反，遣贼逼取县印，
署令弃城走。安世收印，率壮士击斩贼。无何，贼数万
猝至，安世单骑斗，手馘数人，诣上官请兵，城遂陷。已
率众至，复其城。帝用大学士孙承宗言，超擢佥事，监
军讨贼，屡战有功。五年四月，总督朱燮元上言：自遵
义五路进兵，永宁破巢之后，大小数百战，禽获几四
万人，降贼将百三十四人，招抚群贼及汉、土苗仲二
十九万三千二百馀人，皆监司李仙品、刘可训、郑朝
栋及安世等功。武将则林兆鼎、秦翼明、罗象乾，土官
则陈治安、冉绍文、悦先民等。”帝纳之。安世进贵州右
参议，迁四川副使，遵义监军，又数有功。崇祯初，予世
荫武职，进右参政。久之，解官归，卒。